इस दौर दी क्हानियें दी दूई मुक्ख विशेषता ऐ-आंचलिकता। सुन्ने दी चिड़ी, आले, कींगरे, कन्धां ते किले, नायक, न्यां दी मौत, मेरा देस, मेरे लोक आदि संग्रैहें दियां क्हानियां जित्थै आधुनिकता दी नशानदेही करदियां न उत्थै संस्कार ते मुक्वानी, जरमरोज, बुआल आदि संग्रैहें दियां क्हानियां मुक्ख तौर पर डुग्गर दे ग्राईं अंचल दियां क्हानियां न जि’दे च मुक्ख तौरा पर सांस्कृतिक सरोकारें दा चित्रण होए दा ए। इ’नें क्हानियें च चित्रत ग्राईं वातावरण च विकसत होंदे ग्रांई समाज दा चित्रण ऐ पर संस्कार ते विचारें दा संघर्ष बड़ा घट्ट द्रिश्टीगोचर होंदा ऐ। ग्राएं च गरीबी, बेकारी, शोशन दा मुक्ख कारण पूंजीवादी व्यवस्था ऐ, जिसदे समाजक नमांयदे शाह्, बजिये, सरपैंच, पटवारी लम्बड़ आदि न। इन्दे हत्थ समान्तवादी नमांयदे शा बी मते निग्गर न की जे पैसे दे जोरै एह् शोशन दे कुसै बी तरीके गी खरीदी सकने च समर्थ न। ठानेदार आदि बी इन्दे हत्थें गी गै पक्का करदे न। इस लेई आम माह्नु इन्दे कन्नै बारोसारी नेईं करी सकदा। इक पासै शोशनकर्ता वर्ग आसेआ कीते जाने आह्ले अत्याचार ते ज्यादतियां, उप्परा दा उन्दे खलाफ किश बी नेईं करी सकने दी बेबसी गी गुहाड़दियां न एह् क्हानियां।